আলফা (স্বাধীন)ৰ হৈ ৰণত পৰাসকলৰ ক্ষেত্ৰত 'শ্বহীদ' অভিধা আৰু ব্যৱহাৰ নকৰে সংগঠনটোৱে। 'শ্বহীদ'ৰ সলনি অসমৰ থলুৱা জনগোষ্ঠীৰ কথনত থকা অধিক অৰ্থব্যঞ্জক শব্দৰ সন্ধান কৰিছে আলফা (স্বাঃ)এ।
আৰৱী মূলৰ 'শ্বহীদ' শব্দটোৰ ইছলাম ধৰ্মীয় যোগসূত্ৰতা থকাৰ বাবে বহুদিন পূৰ্বেই শব্দটো ত্যাগ কৰি 'শ্বহীদ'ৰ সলনি 'অমৰ মৃতক' শব্দটো ব্যৱহাৰ কৰি আহিছে বুলি এক প্ৰে'ছ বিবৃতিযোগে জনাইছে সংগঠনটোৰ সহকাৰী তথ্য আৰু প্ৰচাৰ সম্পাদক মে'জৰ অৰুণোদয় অসমে।
'অমৰ মৃতক' শব্দতকৈ অধিক অৰ্থব্যঞ্জক অসমৰ জনগোষ্ঠীয় কথনত থকা 'শব্দক অসমীয়া ভাষালৈ উপহাৰ দি নিজৰ ভাষাৰ লগতে অসমীয়া ভাষাকো' 'টনকিয়াল' কৰিব বুলি আলফা (স্বাঃ)এ আশা প্ৰকাশ কৰিছে।
'অসমৰ অমৰ মৃত বীৰ সন্তানসকল'ক অতীতত শ্বহীদ শব্দৰে কৰা 'অন্যায় নামকৰণৰ বাবে ক্ষমা বিচাৰি' এটা গীতো সংগঠনটোৱে প্ৰচাৰ কৰিছিল যদিও 'সীমিত প্ৰচাৰ অথবা অস্পষ্টতাৰ বাবে বিষয়টো লৈ জনসমাজ অন্ধকাৰতে থাকিল' বুলিও জনাই সংগঠনটোৱে।
দীননাথ ওৰফে গোপাল উপাধ্যায় নামৰ অপহৃত ব্যক্তিজনৰ 'স্বীকাৰোক্তি'ৰ আলফা (স্বাঃ) নিৰ্মিত ভিডিঅ' বাৰ্তা এটাক লৈ 'আইছিছৰ দৰে ভিডিঅ' জাৰি আলফা (স্বাঃ)ৰ' বুলি দিৱাই৩৬৫ নামৰ অসমীয়া বাতৰি চেনেলটোৱে পৰিৱেশন কৰা বাতৰিত আপত্তি দৰ্শাই আলফা (স্বাঃ) 'জাত-পাত, ধৰ্ম আদি অবিজ্ঞানিক চিন্তা-চৰ্চাৰ ঊৰ্ধ্বত' বুলি দাবী কৰি সংগঠনটোৱে এই বিবৃতি জাৰি কৰিছিল।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
